Vittorio Bersezio/Le miserie 'd monsú Travet/pàgina 42
Sena terdicesima

Giachëtta, Paolin, peui Marianin e detti.

GIACHËTTA I sôma noi.

TRAVET Monssú Giachëtta! Paolin!

MADAMA TRAVET Ma sossí a l'è un scandol inaudito!... Marianin, Marianin!

MARIANIN Mama... (A ven, a vëd da l'autra part Giachëtta e Paolin e a s'cheurv la facia) Ah!

MADAMA TRAVET Bela roba c'a l'è côsta!... Oh! sor Comendator, cosa diralo d'noi?

'L COMENDATOR C'a s'calma.

TRAVET Marianin, cos'elo son? (An colera) T'spiegrastu?

MARIANIN Ah! papà... për carità!... C'a l'abia compassion d'mi... Mi i son innocenta... Oh! mi povra fia! (A j ven mal).

TRAVET A j ven mal... Presto, presto, socors ('l Comendator e Brigida a coro a sostnila).

MADAMA TRAVET Sí, a l'è comod fesse vni mal... Lor 'ntant c'a seurto.

GIACHËTTA Sí sgnora, ma për arvëdse prest. I spero c'a farà pi gnune dificoltà për acordé la man d'la tota a Paolin.

MADAMA TRAVET Pi tost i seu nen cosa...

GIACHËTTA Dunque i sôma inteis. Doman 'l contrat...

MADAMA TRAVET Mai.

GIACHËTTA E duminica le nosse.

MADAMA TRAVET Eh, c'a m'rompa pi nen la testa.

GIACHËTTA S'a l'è lon... Duminica le nosse (via con Paolin).

BARBAROT (E mi? A m'resta nen autr che andemne a beive ste doi bôte daspërmi) (via).

Fin d'l'at terss

Leteratura piemontèisa
Vittorio Bersezio
Le miserie 'd monsú Travet